Suvestinė redakcija nuo 2025-03-01

Įsakymas paskelbtas: Žin. 2004, Nr. 86-3136, i. k. 1042270ISAK001R-124

Nauja redakcija nuo 2016-01-01:

Nr. 1R-352, 2015-12-23, paskelbta TAR 2015-12-23, i. k. 2015-20382

LIETUVOS RESPUBLIKOS TEISINGUMO MINISTRAS

ĮSAKYMAS

DĖL KANDIDATŲ Į NOTARUS (ASESORIŲ) VIEŠO KONKURSO NUOSTATŲ PATVIRTINIMO

2004 m. gegužės 19 d. Nr. 1R-124

Vilnius

Vadovaudamasis Lietuvos Respublikos notariato įstatymo 56 straipsniu ir 57 straipsnio 1 ir 2 dalimis,

tvirtinu Kandidatų į notarus (asesorių) viešo konkurso nuostatus (pridedama).

TEISINGUMO MINISTRAS	VYTAUTAS MARKEVIČIUS

PATVIRTINTA

Lietuvos Respublikos teisingumo ministro

2004 m. gegužės 19 d. įsakymu Nr. 1R-124

(Lietuvos Respublikos teisingumo ministro

2025 m. vasario 28 d. įsakymo Nr. 1R-60

redakcija)

KANDIDATŲ Į NOTARUS (ASESORIŲ) VIEŠO KONKURSO NUOSTATAI

I SKYRIUS

BENDROSIOS NUOSTATOS

1. Kandidatų į notarus (asesorių) viešo konkurso nuostatai (toliau – Nuostatai) nustato kandidatų į notarus (asesorių) viešo konkurso (toliau – konkursas) organizavimo ir vykdymo tvarką.

2. Kandidatas į notarus (asesorius) yra fizinis asmuo, kuris Lietuvos Respublikos notariato įstatymo nustatyta tvarka rengiasi notaro profesinei veiklai.

3. Konkursas yra viešas. Konkursas yra būdas atrinkti tinkamiausius asmenis į kandidatus į notarus (asesorius).

4. Konkurse gali dalyvauti asmenys, atitinkantys Notariato įstatymo 3 straipsnio 2 dalies 1–3 ir 5 punktų reikalavimus.

5. Konkursą skelbia Lietuvos Respublikos teisingumo ministerija, atsižvelgdama į Lietuvos notarų rūmų nustatytas notariato veiklos perspektyvas ir kryptis.

6. Teisingumo ministerija apie konkurso organizavimą skelbia savo interneto svetainėje, taip pat apie jį praneša Lietuvos notarų rūmams, kurie šią informaciją paskelbia savo interneto svetainėje. Teisingumo ministerija ir Lietuvos notarų rūmai turi teisę informaciją apie paskelbtą konkursą papildomai paskelbti ir kituose informacijos šaltiniuose. Skelbime turi būti nurodoma: kvalifikaciniai reikalavimai, laisvų kandidatų į notarus (asesorių) vietų, į kurias skelbiamas konkursas, skaičius, konkurso sąlygos, dokumentai, kuriuos būtina pateikti, dokumentų pateikimo tvarka, būdai ir terminas, kontaktai, kuriais teikiama išsamesnė informacija apie skelbiamą konkursą. Skelbime gali būti pateikiama ir kita papildoma informacija.

II SKYRIUS

DOKUMENTŲ PRIĖMIMAS

7. Asmenų, pageidaujančių dalyvauti konkurse, (toliau – pretendentai) dokumentai priimami ne mažiau kaip 14 kalendorinių dienų nuo konkurso paskelbimo dienos Nuostatų 6 punkte nustatyta tvarka. Per nurodytą terminą negavus nė vieno pretendento dokumentų arba jeigu dokumentus per nurodytą terminą pateikė mažiau pretendentų, nei paskelbta laisvų kandidatų į notarus (asesorių) vietų, dokumentų priėmimo terminas pratęsiamas 7 kalendorinėms dienoms. Apie pratęstą terminą dokumentams pateikti paskelbiama Nuostatų 6 punkte nustatyta tvarka pakartotinai paviešinant skelbimą.

8. Pretendentas privalo pateikti Teisingumo ministerijai šiuos dokumentus:

8.1. prašymą leisti dalyvauti konkurse, kuriame nurodyti asmens vardas, pavardė, elektroninio pašto adresas ir telefono numeris, parašas;

8.2. asmens tapatybę ir pilietybę patvirtinančio galiojančio dokumento kopiją;

8.3. Notariato įstatymo 3 straipsnio 2 dalies 3 punkte nurodytą išsilavinimą patvirtinančių dokumentų kopijas;

8.4. dokumento, patvirtinančio, kad pretendentas turi trečiąją valstybinės kalbos mokėjimo kategoriją, kopiją (išskyrus asmenis, nurodytus Valstybinės kalbos mokėjimo kategorijų nustatymo ir jų taikymo tvarkos aprašo, patvirtinto Lietuvos Respublikos Vyriausybės 2003 m. gruodžio 24 d. nutarimu Nr. 1688 „Dėl Valstybinės kalbos mokėjimo kategorijų nustatymo ir jų taikymo tvarkos aprašo patvirtinimo“, 10 punkte);

8.5. užpildytą nustatytos formos pretendento į kandidatus į notarus (asesorius) anketą
(1 priedas).

9. Pretendentai Nuostatų 8 punkte nurodytus dokumentus gali pateikti Teisingumo ministerijai asmeniškai, siųsti registruotu laišku arba elektroniniu būdu (šiuo atveju prašymas turi būti pasirašytas kvalifikuotu elektroniniu parašu arba suformuotas tokiu būdu, kuris užtikrina elektroninę asmens atpažintį ir teksto autentiškumą). Laiško išsiuntimo data laikoma dokumentų pateikimo Teisingumo ministerijai data.

10. Jeigu pretendentas pateikia ne visus Nuostatų 8 punkte nurodytus dokumentus arba pateiktuose dokumentuose yra trūkumų (pvz., prašymas nepasirašytas, ne į visus pretendento į kandidatus į notarus (asesorius) anketos klausimus pateikti atsakymai ir pan.), arba iš pateiktų dokumentų nėra galimybės įsitikinti, ar pretendentas atitinka Notariato įstatymo 3 straipsnio 2 dalies 1–3 ir 5 punktuose nustatytus reikalavimus, Kandidatų į notarus (asesorių) viešo konkurso komisijos (toliau – Komisija) sekretorius pretendento paprašo per ne trumpesnį kaip 3 kalendorinių dienų terminą nuo šio prašymo išsiuntimo dienos pašalinti trūkumus, pateikti trūkstamus ar papildomus dokumentus. Komisijos sekretorius turi teisę Lietuvos Respublikos gyventojų registre patikrinti duomenis apie pretendento vardą, pavardę, pilietybę ir (ar) Diplomų, atestatų ir kvalifikacijos pažymėjimų registre duomenis apie pretendento turimą išsilavinimą, nurodytą Notariato įstatymo
3 straipsnio 2 dalies 3 punkte, ir (ar) duomenis apie tai, ar pretendentas turi trečiąją valstybinės kalbos mokėjimo kategoriją.

11. Pasibaigus dokumentų priėmimo terminui, Komisijos sekretorius Įtariamųjų, kaltinamųjų ir nuteistųjų registre per 3 darbo dienas patikrina pretendentų, pateikusių visus dokumentus, nurodytus Nuostatų 8 punkte, duomenis ir informaciją apie aplinkybes, nurodytas Notariato įstatymo
3 straipsnio 3 dalies 1–5 punktuose.

12. Komisijos sekretorius užpildo nustatytos formos asmenų, pateikusių prašymus dalyvauti viešame konkurse į kandidatus į notarus (asesorius), sąrašą (2 priedas) (toliau – Sąrašas) ir jį kartu su pretendentų dokumentais elektroniniu paštu ne vėliau kaip kitą darbo dieną nuo duomenų ir informacijos apie teistumą patikrinimo dienos pateikia Komisijos nariams.

III SKYRIUS

KOMISIJOS SUDARYMAS

13. Konkursą organizuoja ir vykdo Komisija.

14. Komisija 4 metams iš 5 narių sudaroma teisingumo ministro įsakymu: 3 narius iš teisininkų, turinčių aukštojo mokslo kvalifikaciją, įgytą baigus universitetines teisės studijų krypties pirmosios ir antrosios studijų pakopų ar vientisąsias studijas, arba jai lygiavertę aukštojo mokslo kvalifikaciją, Komisijos nariais skiria teisingumo ministras, 2 – Notarų rūmų prezidiumas.

15. Komisijos pirmininką ir jo pavaduotoją, kuris, nesant Komisijos pirmininko arba jam nusišalinus ar jį nušalinus, atlieka Komisijos pirmininko funkcijas, iš Komisijos narių skiria teisingumo ministras. Jeigu Komisijos veikloje (Komisijos posėdyje, priimant sprendimą dėl Komisijos posėdžio laiko ir pan.) negali dalyvauti nei Komisijos pirmininkas, nei jo pavaduotojas, Komisijos pirmininko funkcijas atlieka iš Komisijos narių išrinktas Komisijos narys.

16. Komisijos nariu asmuo gali būti skiriamas ne daugiau kaip 2 kadencijoms iš eilės. Komisijos narys turi atitikti Lietuvos Respublikos valstybės tarnybos įstatyme nustatytus nepriekaištingos reputacijos reikalavimus.

17. Komisijos nario įgaliojimai pasibaigia suėjus Komisijos sudarymo terminui, Komisijos nariui atsistatydinus savo noru arba Komisijos narį atšaukus į Komisiją jį paskyrusiam subjektui.

18. Komisijos personalinė sudėtis skelbiama Teisingumo ministerijos interneto svetainėje.

19. Kiekvienas Komisijos narys ir Komisijos sekretorius per 5 darbo dienas nuo jo paskyrimo dienos pasirašo nustatytos formos konfidencialumo pasižadėjimą (3 priedas).

IV SKYRIUS

KONKURSO ORGANIZAVIMAS

20. Komisijos posėdžiai laikomi teisėtais, jeigu posėdyje dalyvauja ne mažiau kaip 3 Komisijos nariai. Komisijos posėdžiui pirmininkauja Komisijos pirmininkas.

21. Komisijos posėdžius protokoluoja teisingumo ministro paskirtas Komisijos sekretorius, kuris nėra Komisijos narys.

22. Parengiamieji posėdžiai gali vykti Komisijos nariams fiziškai dalyvaujant posėdyje, nuotoliniu būdu, naudojant vaizdo konferencijų ar telekonferencijų įrangą ar elektroniniu paštu.

23. Parengiamasis posėdis organizuojamas ne vėliau kaip per 7 darbo dienas nuo Sąrašo kartu su pretendentų dokumentais pateikimo Komisijai dienos. Parengiamojo posėdžio datą, laiką ir vietą nustato Komisijos pirmininkas.

24. Parengiamajame posėdyje Komisija priima vieną iš šių sprendimų:

24.1. leisti pretendentui dalyvauti konkurse, jeigu jis atitinka Notariato įstatymo 3 straipsnio
2 dalies 1–3 ir 5 punktuose nustatytus reikalavimus;

24.2. prašyti pretendento pašalinti trūkumus ar pateikti įrodymus, pagrindžiančius atitiktį Notariato įstatymo 3 straipsnio 2 dalies 1–3 ir 5 punktuose nustatytiems reikalavimams;

24.3. leisti pretendentui dalyvauti konkurse, jeigu jis ne vėliau kaip iki konkurso pradžios pateikia dokumentų originalus;

24.4. neleisti pretendentui dalyvauti konkurse, jeigu pretendentas neatitinka Notariato įstatymo 3 straipsnio 2 dalies 1–3 ar 5 punktuose nustatytų reikalavimų ar nepašalina trūkumų, ar nepateikia įrodymų, pagrindžiančių atitiktį Notariato įstatymo 3 straipsnio 2 dalies 1–3 ir 5 punktuose nustatytiems reikalavimams.

25. Komisijai kilus abejonių ar neaiškumų dėl pretendento atitikties Notariato įstatymo 3 straipsnio 2 dalies 1–3 ar 5 punktuose nustatytiems reikalavimams, jos pavedimu Komisijos sekretorius turi teisę Lietuvos Respublikos gyventojų registre patikrinti duomenis apie pretendento vardą, pavardę, pilietybę ir (ar) Diplomų, atestatų ir kvalifikacijos pažymėjimų registre duomenis apie pretendento turimą išsilavinimą, nurodytą Notariato įstatymo 3 straipsnio 2 dalies 3 punkte, ir (ar) duomenis apie tai, ar pretendentas turi trečiąją valstybinės kalbos mokėjimo kategoriją.

26. Komisija parengiamajame posėdyje nustato konkurso datą, laiką ir vietą. Tikslią konkurso datą, laiką, vietą, o Nuostatų 28 punkte nurodytu atveju – ir dokumentų originalų pateikimo laiką pretendentui, kuris atitinka Notariato įstatymo 3 straipsnio 2 dalies 1–3 ir 5 punktuose nustatytus reikalavimus, praneša Komisijos sekretorius, likus ne mažiau kaip 10 kalendorinių dienų iki konkurso datos.

27. Jeigu Komisija priima Nuostatų 24.2 papunktyje nurodytą sprendimą, pretendentas per ne trumpesnį kaip 3 kalendorinių dienų terminą nuo informacijos apie šį Komisijos priimtą sprendimą išsiuntimo jam dienos turi pateikti papildomus dokumentus ar informaciją. Komisijos sekretorius ne vėliau kaip per 3 darbo dienas nuo Komisijos parengiamojo posėdžio dienos informuoja pretendentą apie šiame punkte nurodytą Komisijos sprendimą ir apie tai, kad, nepateikus papildomų dokumentų ar informacijos per šiame punkte nurodytą terminą, nebus leidžiama dalyvauti konkurse. Pretendentui taip pat pateikiama Nuostatų 26 punkte nurodyta informacija.

28. Kilus abejonių dėl Nuostatų 8.2–8.4 papunkčiuose nurodytų dokumentų kopijų tikrumo, Komisijos sekretorius Komisijos pirmininko pavedimu pretendento paprašo ne vėliau kaip iki konkurso pradžios pateikti šių dokumentų originalus. Nepateikus dokumentų originalų ar nustačius, kad dokumentų kopijos neatitinka jų originalų, pretendentui neleidžiama dalyvauti konkurse ir apie tai pažymima nustatytos formos Komisijos posėdžio protokole (4 priedas) (toliau – Protokolas). Dokumentų kopijos, neatitinkančios jų originalų, pridedamos prie Protokolo.

29. Komisijai parengiamajame posėdyje priėmus Nuostatų 24.4 papunktyje nurodytą sprendimą, Komisijos sekretorius apie šį sprendimą, nurodydamas jo motyvus, informuoja pretendentą likus ne mažiau kaip 10 kalendorinių dienų iki konkurso datos.

30. Komisijos sprendimai, priimti pagal Nuostatų 24, 27–29 punktus, nurodomi Sąraše, kuris pridedamas prie parengiamojo posėdžio protokolo.

31. Komisijai priėmus 24.2 papunktyje nurodytą sprendimą, ne vėliau kaip per 5 darbo dienas nuo Nuostatų 27 punkte nurodyto ne trumpesnio kaip 3 kalendorinių dienų termino pabaigos dienos, o tuo atveju, kai visi pretendentai pateikė visus papildomus dokumentus ar informaciją nepasibaigus šiam terminui, – nuo visų pretendentų papildomų dokumentų gavimo dienos organizuojamas papildomas Komisijos parengiamasis posėdis, kuriame Komisija priima vieną iš Nuostatų 24.1, 24.3 ar 24.4 papunktyje nurodytų sprendimų. Apie Komisijos priimtą sprendimą Komisijos sekretorius informuoja pretendentą ne vėliau kaip per 3 darbo dienas nuo papildomo Komisijos parengiamojo posėdžio dienos.

32. Jeigu prašymus dalyvauti konkurse pateikia daugiau nei 15 asmenų, Komisijos pirmininkas gali suformuoti 2 arba daugiau konkurse dalyvaujančių pretendentų grupių. Tarp pirmos ir paskutinės pretendentų grupės vertinimo datų turi būti ne ilgesnis kaip 14 kalendorinių dienų laikotarpis.

V SKYRIUS

KONKURSO VYKDYMAS

33. Konkursas turi įvykti per 40 kalendorinių dienų nuo paskutinės dokumentų priėmimo dienos.

34. Prieš konkurso pradžią Komisijos sekretorius patikrina į jį atvykusių asmenų tapatybę. Pretendentams, nepateikusiems asmens tapatybę patvirtinančio dokumento, neleidžiama dalyvauti konkurse ir apie tai pažymima Protokole.

35. Jeigu pretendentas pavėluoja į konkursą, dėl jo dalyvavimo konkurse sprendžia Komisija, įvertindama vėlavimo priežastis ir aplinkybes. Komisijos sprendimas įrašomas į Protokolą.

36. Jei Komisijos narys yra pretendento sutuoktinis, artimas giminaitis ar asmuo, susijęs svainystės ryšiais, arba yra kitokių aplinkybių, galinčių kelti abejonių dėl nešališkumo vertinant konkurse dalyvausiančius pretendentus, Komisijos narys turi nusišalinti nuo visų konkurse dalyvaujančių pretendentų vertinimo. Apie nusišalinimą pažymima Protokole.

37. Konkursas vykdomas žodžiu (pokalbio forma). Konkursas pradedamas Komisijos pirmininkui informuojant pretendentus apie Komisijos sudėtį ir paaiškinant konkurso vykdymo ir pretendentų vertinimo tvarką. Pretendentų eiliškumas nustatomas pagal jų pavardes abėcėlės tvarka.

38. Konkurso metu kiekvienas Komisijos narys, siekdamas patikrinti pretendento tinkamumą kandidato į notarus (asesoriaus) profesinei veiklai, vertina pretendentų gebėjimus, pateikdamas vienodus klausimus visiems pretendentams. Komisijos nariai pretendentams taip pat gali užduoti jų atsakymus patikslinančių klausimų. Jeigu suformuojamos 2 ar daugiau konkurse dalyvaujančių pretendentų grupių, kiekvienai iš jų užduodami nauji klausimai. Klausimus rengia Komisija. Klausimai pretendentams rengiami vadovaujantis teisės aktais, nurodytais sąraše, kurį sudaro Teisingumo ministerija, įvertinusi Lietuvos notarų rūmų nuomonę. Teisės aktų sąrašas skelbiamas Teisingumo ministerijos interneto svetainėje.

39. Komisija užtikrina tvarką, kad pretendentai, laukiantys pokalbio su Komisija, nesusižinotų klausimų, kuriuos Komisija užduoda pretendentams pokalbio metu. Šiuo tikslu pretendentų gali būti paprašyta iki pokalbio su Komisija pabaigos nurodytoje vietoje palikti mobiliuosius telefonus ir kitus įrenginius ar daiktus, kurie gali būti panaudoti informacijai perduoti. Taip pat užtikrinama tvarka, kad pretendentas, kuriam jau buvo pateikti klausimai žodžiu, išėjęs iš patalpos, kurioje vyko pokalbis su Komisija, nepatektų į tą pačią patalpą, kur pokalbio laukia likusieji pretendentai.

40. Siekiant užtikrinti skaidrumą, nešališkumą ir objektyvumą, konkurso eigai fiksuoti, išskyrus posėdžio pertraukas ir kai Komisija priima sprendimus, daromas skaitmeninis garso įrašas. Laikmena su skaitmeniniu garso įrašu pridedama prie Protokolo. Skaitmeninis garso įrašas saugomas
60 kalendorinių dienų nuo paskutinės konkurso vykdymo dienos, o jeigu Komisijos sprendimas dėl konkurso rezultatų apskundžiamas, – iki teismo sprendimo, kuriuo išnagrinėtas skundas dėl konkurso rezultatų apskundimo, įsiteisėjimo dienos.

41. Kiekvienas Komisijos narys pretendentą įvertina pagal 10 balų sistemą ir užpildo nustatytos formos pretendentų individualaus vertinimo lentelę (4 priedo 1 priedas). Pretendentui skirti balai susumuojami, dalijami iš dalyvaujančių Komisijos narių skaičiaus ir gaunamas konkurso balų vidurkis. Konkurso balų vidurkis apvalinamas 2 skaitmenų po kablelio tikslumu. Komisijos sekretorius gautą konkurso balų vidurkį įrašo nustatytos formos pretendentų suvestinėje vertinimo lentelėje (4 priedo 2 priedas) ir ją pasirašo.

42. Konkurso rezultatai įforminami Protokolu, kurį pasirašo visi Komisijos posėdyje dalyvavę Komisijos nariai ir Komisijos sekretorius. Užpildyta pretendentų individualaus vertinimo lentelė ir pretendentų suvestinė vertinimo lentelė yra sudedamoji Protokolo dalis.

43. Komisijos narys, nesutinkantis su Komisijos sprendimu dėl konkurso rezultatų, turi teisę savo atskirą nuomonę įrašyti Protokole.

44. Konkursą laimi didžiausią, bet ne mažesnį kaip 7 balų vidurkį surinkęs pretendentas. Konkurso laimėtojų negali būti daugiau, nei paskelbta laisvų kandidatų į notarus (asesorių) vietų. Jeigu vienodą balų vidurkį surenka 2 ar daugiau pretendentų, rengiamas papildomas Komisijos posėdis, kurio metu pretendentams, surinkusiems vienodą balų vidurkį, užduodamas papildomas klausimas. Konkurso laimėtojas nustatomas balsuojant Komisijos nariams. Konkursą laimi pretendentas, kuris surenka daugiausia Komisijos narių balsų. Komisijos narių balsams pasiskirsčius po lygiai, lemiamas yra Komisijos pirmininko balsas. Balsavimas vyksta nedalyvaujant vienodą balų vidurkį surinkusiems pretendentams. Informacija apie konkurso laimėtoją nurodoma papildomo Komisijos posėdžio protokole.

45. Konkursą laimėjusiam asmeniui atsisakius būti paskirtam kandidatu į notarus (asesoriumi) arba paaiškėjus, kad konkursą laimėjęs asmuo neatitinka Notariato įstatymo 3 straipsnio 2 dalies 1–3 ar 5 punktų reikalavimų, arba konkursą laimėjusiam asmeniui per 3 mėnesius nuo laimėto konkurso pabaigos nepateikus prašymo paskirti jį kandidatu į notarus (asesoriumi), laimėtoju laikomas kitas, didžiausią balų vidurkį (bet ne mažesnį kaip 7 balų) surinkęs, pretendentas. Tokiu atveju Notariato įstatyme nustatytas 3 mėnesių terminas paduoti teisingumo ministrui prašymą dėl jo skyrimo kandidatu į notarus (asesoriumi) pradedamas skaičiuoti nuo pranešimo apie laimėjimą išsiuntimo minėtam pretendentui dienos. Jeigu yra 2 ir daugiau pretendentų, surinkusių vienodą balų vidurkį, taikomos Nuostatų 44 punkto nuostatos ir papildomas Komisijos posėdis turi įvykti ne vėliau kaip per 30 kalendorinių dienų nuo šiame punkte nurodytų aplinkybių paaiškėjimo ar atsiradimo dienos. Pretendentai apie papildomą Komisijos posėdį informuojami likus ne mažiau kaip 10 kalendorinių dienų iki šio posėdžio. Notariato įstatyme nustatytas 3 mėnesių terminas paduoti teisingumo ministrui prašymą dėl skyrimo kandidatu į notarus (asesoriumi) pradedamas skaičiuoti nuo papildomo Komisijos posėdžio dienos.

46. Su konkurso rezultatais konkurso dalyviai supažindinami Komisijos posėdžio pabaigoje. Dalyvaujant pretendentams, Komisijos pirmininkas paskelbia kiekvieno pretendento gautų balų vidurkį ir užimtą vietą konkurse.

47. Pretendentui, esant jo rašytiniam prašymui, apie jo gautą balų vidurkį ir užimtą vietą konkurse per 5 darbo dienas nuo prašymo gavimo Teisingumo ministerijoje dienos pateikiama prašoma informacija.

48. Pretendentas po konkurso rezultatų paskelbimo turi teisę susipažinti su Protokolu ir savo pokalbio su Komisija garso įrašu. Pateikiant Protokolą, pokalbio garso įrašą pretendentui susipažinti, kitų pretendentų asmens duomenys neteikiami, taip pat panaikinama galimybė identifikuoti kitus pretendentus.

49. Pretendento prašymu Protokolo išrašas apie jo konkurso rezultatus išduodamas ne vėliau kaip per 5 darbo dienas nuo prašymo gavimo dienos.

VI SKYRIUS

BAIGIAMOSIOS NUOSTATOS

50. Asmuo, laimėjęs konkursą, prašymą dėl jo skyrimo kandidatu į notarus (asesoriumi) turi pateikti teisingumo ministrui ne vėliau kaip per 3 mėnesius nuo konkurso pabaigos.

51. Informacija apie pretendentus, laimėjusius konkursą, pateikiama Lietuvos notarų rūmams per 5 darbo dienas nuo paskutinės konkurso dienos arba nuo informacijos apie laimėjimą išsiuntimo pretendentui dienos Nuostatų 45 punkte numatytu atveju.

52. Komisijos sprendimai, kiti veiksmai, taip pat neveikimas gali būti skundžiami Lietuvos Respublikos administracinių bylų teisenos įstatymo nustatyta tvarka.

53. Konkursas skelbiamas iš naujo Nuostatuose nustatyta tvarka, jei:

53.1. konkursas neįvyko (nebuvo pretendentų);

53.2. konkurse dalyvavę pretendentai nesurinko reikiamo balų skaičiaus.

54. Pretendentams skirta informacija ir pranešimai teikiami jų nurodytu elektroninio pašto adresu.

55. Asmens duomenys, surinkti vadovaujantis Nuostatais, tvarkomi organizuojant ir vykdant konkursą, laikantis teisės aktuose, reglamentuojančiuose asmens duomenų tvarkymą ir apsaugą, nustatytų asmens duomenų tvarkymo reikalavimų.

56. Dokumentai ir juose nurodyti duomenys, įskaitant asmens duomenis, tvarkomi ir saugomi vadovaujantis Lietuvos Respublikos dokumentų ir archyvų įstatymu, atsižvelgiant į dokumentų saugojimo terminus, nustatytus Bendrųjų dokumentų saugojimo terminų rodyklėje, patvirtintoje Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo“.

____________________

Kandidatų į notarus (asesorių)

viešo konkurso nuostatų

1 priedas

(Anketos forma)

ASMENS, PAGEIDAUJANČIO DALYVAUTI KANDIDATŲ Į NOTARUS (ASESORIŲ) VIEŠAME KONKURSE, ANKETA

1. Vardas (-ai)
2. Pavardė
3. Pilietybė
4. Išsilavinimas (nurodytas Lietuvos Respublikos notariato įstatymo 3 straipsnio 2 dalies 3 punkte), kada ir kokią mokslo įstaigą esate baigęs (-usi)	Mokslo įstaigos pavadinimas
Specialybė
Diplomo išdavimo data (metai)

Mokslo laipsnis, mokslo vardas
5. Telefono numeris, elektroninio pašto adresas, korespondencijos adresas

6. Ar atitinkate nepriekaištingos reputacijos reikalavimus, kurie suprantami taip, kaip apibrėžiama Notariato įstatymo 3 straipsnio 3 dalies 1–5 punktuose?

7. Ar esate atleistas (-a) iš darbo, pareigų ar netekote teisės verstis tam tikra veikla dėl to, kad neatitinkate įstatymuose keliamų nepriekaištingos reputacijos reikalavimų, arba esate pašalintas (-a) ar atleistas (-a) iš teisėjo, prokuroro, advokato, advokato padėjėjo, notaro, kandidato į notarus (asesoriaus), notaro atstovo ar antstolio, antstolio atstovo, antstolio padėjėjo pareigų už profesinės ar tarnybinės veiklos pažeidimus ar iš valstybės tarnautojo pareigų už šiurkštų tarnybinį nusižengimą, arba esate pripažintas (-a) padaręs (-iusi) tarnybinį nusižengimą, už kurį turėtų būti skirta tarnybinė nuobauda – atleidimas iš pareigų, arba esate atleistas (-a) iš darbo už šiurkštų darbo pareigų pažeidimą ir nuo atleidimo iš darbo, pareigų ar teisės verstis tam tikra veikla netekimo arba pripažinimo padarius tarnybinį nusižengimą, už kurį turėtų būti skirta tarnybinė nuobauda – atleidimas iš pareigų, dienos nėra praėję treji metai?

8. Ar esate atleistas (-a) arba pašalintas (-a) iš skiriamų ar renkamų pareigų dėl priesaikos ar pasižadėjimo sulaužymo arba pareigūno vardo pažeminimo ir nuo atleidimo arba pašalinimo iš pareigų dienos nėra praėję treji metai?

9. Ar piktnaudžiaujate alkoholiu, vartojate psichotropines, narkotines ar kitas psichiką veikiančias medžiagas ne medicinos tikslais?

10. Ar yra aplinkybių, susijusių su Jūsų elgesiu ar veikla, kuri nesuderinama su Lietuvos Respublikos notarų etikos kodekso reikalavimais?

11. Ar yra kitų teisės aktuose numatytų reikalavimų ar apribojimų, kuriems esant Jūs negalėtumėte būti skiriamas (-a) kandidatu (-e) į notarus (asesoriumi (-e))?

Asmens, pageidaujančio dalyvauti kandidatų į notarus (asesorių) viešame konkurse, parašas

Data

____________________

Kandidatų į notarus (asesorių)

viešo konkurso nuostatų

2 priedas

(Sąrašo forma)

ASMENŲ, PATEIKUSIŲ PRAŠYMUS DALYVAUTI KANDIDATŲ Į NOTARUS (ASESORIŲ) VIEŠAME KONKURSE, SĄRAŠAS

_______________________________________________________________________________________________________________________________

(Konkurso paskelbimo data ir data, iki kurios (įskaitytinai) buvo priimami dokumentai)

Eil. Nr.	Asmens, pateikusio prašymą dalyvauti kandidatų į notarus (asesorių) viešame konkurse, (toliau – pretendentas) vardas, pavardė	Pretendento pilietybė	Pretendento įgytas išsilavinimas	Pretendento pateikta informacija apie jo atitiktį Lietuvos Respublikos notariato įstatymo 3 straipsnio 3 dalies reikalavimams (atitinka / neatitinka (nurodomos neatitiktys))	Įtariamųjų, kaltinamųjų ir nuteistųjų registro duomenys apie pretendentą (nurodoma, ar yra duomenų apie asmens teistumą) (duomenų patikrinimo / pažymos išdavimo data)	Prašymo dalyvauti konkurse pateikimo data	Kandidatų į notarus (asesorių) viešo konkurso komisijos sprendimas (leisti / neleisti pretendentui dalyvauti konkurse arba prašyti pretendento pateikti papildomus dokumentus ar informaciją, arba leisti dalyvauti konkurse, jeigu pretendentas ne vėliau kaip iki konkurso pradžios pateikia dokumentų originalus)	Pastabos

_________________

Kandidatų į notarus (asesorių)

viešo konkurso nuostatų

3 priedas

(Konfidencialumo pasižadėjimo forma)

_________________________________________________________________________

Kandidatų į notarus (asesorių) viešo konkurso komisijos nario arba sekretoriaus vardas ir pavardė)

KONFIDENCIALUMO PASIŽADĖJIMAS

______________

(data)

____________

(vieta)

Aš, būdamas (-a) Kandidatų į notarus (asesorių) viešo konkurso komisijos (toliau – Komisija) nariu (‑e) / sekretoriumi (-e) (kas reikalinga, pabraukti):

1. Pasižadu:

1.1. informaciją, kuri man taps žinoma atliekant Komisijos nario (-ės) ar sekretoriaus (-ės) funkcijas, tvarkyti tik įgyvendindamas (-a) man pavestas funkcijas ir užduotis;

1.2. saugoti man patikėtus duomenis ir dokumentus taip, kad tretieji asmenys, neturintys teisės dirbti su šiais dokumentais, neturėtų galimybės su jais susipažinti;

1.3. neatskleisti einant Komisijos nario (-ės) pareigas ar atliekant sekretoriaus (-ės) funkcijas gautos informacijos tretiesiems asmenims, kurie neturi teisės naudotis šia informacija, ir nenaudoti jos su Komisijos nario (-ės) ar sekretoriaus (-ės) pareigomis ir (ar) Komisijos veikla nesusijusiais tikslais, išskyrus įstatymų nustatytus atvejus;

1.4. nedelsdamas (-a) sunaikinti man, kaip Komisijos nariui (-ei) ar sekretoriui (-ei), pateiktus duomenis ir dokumentus, nepasilikti tokių duomenų ir dokumentų kopijų, kai šie duomenys ir dokumentai tampa nebereikalingi Komisijos nario (-ės) ar sekretoriaus (-ės) funkcijoms atlikti ir užduotims įgyvendinti.

2. Patvirtinu, kad:

2.1. man išaiškinta, kad konfidencialumas yra Komisijos veiklos principas, kuriuo užtikrinama, kad informacija ir duomenys, tarp jų ir asmens duomenys, gauti einant Komisijos nario (‑ės) pareigas ar atliekant sekretoriaus (-ės) funkcijas, tvarkomi tik Komisijos veiklos tikslais ir kad ši informacija ir duomenys neatskleidžiami jokiems tretiesiems asmenims, išskyrus įstatymų nustatytus atvejus;

2.2. esu įspėtas (-a), kad už šio pasižadėjimo nesilaikymą kyla teisinė atsakomybė pagal galiojančius Lietuvos Respublikos teisės aktus;

2.3. man žinoma, kad šis pasižadėjimas galios tol, kol atliksiu Komisijos nario (-ės) ar sekretoriaus (‑ės) funkcijas, o šio pasižadėjimo 1.3 papunktyje numatytas pasižadėjimas – neribotą laiką.

________________________________	__________________________

(vardas, pavardė)	(parašas)

______________

Kandidatų į notarus (asesorių)

viešo konkurso nuostatų

4 priedas

(Protokolo forma)

LIETUVOS RESPUBLIKOS TEISINGUMO MINISTERIJA

KANDIDATŲ Į NOTARUS (ASESORIŲ) VIEŠO KONKURSO KOMISIJOS POSĖDŽIO PROTOKOLAS

20..... m. .............. d. Nr.

Vilnius

Kandidatų į notarus (asesorių) viešo konkurso komisijos, sudarytos Lietuvos Respublikos teisingumo ministro ............ m. ...................... d. įsakymu Nr.	„Dėl..............“, (toliau – Komisija)

posėdis įvyko .................., posėdžio pradžia ......................., posėdžio pabaiga	.

(nurodoma data) (nurodomas laikas) (nurodomas laikas)

Posėdyje dalyvavo:

Komisijos pirmininkas (-ė)

Komisijos sekretorius (-ė)

Komisijos nariai

Asmenys, pageidaujantys dalyvauti kandidatų į notarus (asesorių) viešame konkurse, (toliau – pretendentai) (nurodomi vardai, pavardės):

Pretendentai, neatvykę į kandidatų į notarus (asesorių) viešą konkursą (toliau – konkursas) (papildomai nurodoma, ar pretendentas pranešė apie neatvykimą ar ne):

Komisijos sprendimas dėl pretendentų, pavėlavusių į konkursą:

Komisijos sprendimas dėl Komisijos nariams pareikštų nušalinimų nuo pretendentų vertinimo (nurodomi pretendento (-ų), kuris (-ie) pareiškė nušalinimą Komisijos nariui (-iams), vardas (-ai) ir pavardė (-ės) ir šio (-ių) Komisijos nario (-ių) vardas (-ai) ir pavardė (-ės) bei aplinkybės, dėl kurių reiškiamas nušalinimas): ...

Komisijos narių nusišalinimas nuo pretendentų vertinimo (nurodomi Komisijos nario (-ių) vardas (-ai) ir pavardė (-ės) bei aplinkybės, dėl kurių nusišalinama):

Pretendentai, kuriems neleista dalyvauti konkurse dėl nepateikto asmens tapatybę patvirtinančio dokumento, (nurodomi vardai, pavardės):

Pretendentai, kuriems neleista dalyvauti konkurse dėl nepateiktų dokumentų originalų arba kopijų neatitikties dokumentų originalams, (nurodomi pretendentų vardai, pavardės, dokumentai (pvz., diplomas ar kt.), kurių originalai nepateikti ar kurių neatitinka jų kopijos, taip pat aprašomos šios neatitiktys):

Kiti Komisijos posėdyje svarstyti klausimai:

Konkursas pradedamas Komisijos pirmininkui informuojant pretendentus apie Komisijos sudėtį ir paaiškinant konkurso vykdymo ir pretendentų vertinimo tvarką.

Komisijos sprendimu vykdant konkursą daromas pokalbio garso įrašas.

Komisijos pirmininkas (-ė)	______________ (parašas)	______________ (vardas, pavardė)

Komisijos sekretorius (-ė)	______________ (parašas)	______________ (vardas, pavardė)

_________________

Kandidatų į notarus (asesorių) viešo konkurso komisijos posėdžio protokolo

1 priedas

(Individualaus vertinimo lentelės forma)

ASMENŲ, PATEIKUSIŲ PRAŠYMUS DALYVAUTI KANDIDATŲ Į NOTARUS (ASESORIŲ) VIEŠAME KONKURSE, INDIVIDUALAUS VERTINIMO LENTELĖ

Eil. Nr.	Asmens, pateikusio prašymą dalyvauti kandidatų į notarus (asesorių) viešame konkurse, vardas ir pavardė	Įvertinimas balais

Kandidatų į notarus (asesorių) viešo konkurso komisijos narys (-ė)	________ (parašas)	_______________ (vardas ir pavardė)

_________________

Kandidatų į notarus (asesorių) viešo konkurso komisijos posėdžio protokolo

2 priedas

(Suvestinės lentelės forma)

ASMENŲ, PATEIKUSIŲ PRAŠYMUS DALYVAUTI KANDIDATŲ Į NOTARUS (ASESORIŲ) VIEŠAME KONKURSE, SUVESTINĖ VERTINIMO LENTELĖ

Eil. Nr.	Asmens, pateikusio prašymą dalyvauti kandidatų į notarus (asesorių) viešame konkurse, vardas ir pavardė	Kandidatų į notarus (asesorių) viešo konkurso komisijos (toliau – Komisija) nariai ir jų skirti balai	Balų vidurkis

Vardas, pavardė	Vardas, pavardė	Vardas, pavardė	Vardas, pavardė	Vardas, pavardė

Komisijos sekretorius (-ė)	______________ (parašas)	______________ (vardas, pavardė)

_________________

Kandidatų į notarus (asesorių) viešo konkurso komisijos posėdžio protokolo

3 priedas

(Rezultatų lentelės forma)

KANDIDATŲ Į NOTARUS (ASESORIŲ) VIEŠO KONKURSO

REZULTATAI

Asmens, dalyvaujančio kandidatų į notarus (asesorių) viešame konkurse, vardas ir pavardė	Įvertinimas balais	Konkurse užimta vieta

Kandidatų į notarus (asesorių) viešo konkurso komisijos (toliau – Komisija) sprendimas dėl kandidatų į notarus (asesorių) viešo konkurso rezultatų: ......................................................................

................................................................................................................................................................

................................................................................................................................................................

Komisijos pirmininkas (-ė)	____________ (parašas)	______________________ (vardas ir pavardė)
Komisijos nariai:	____________ (parašas)	______________________ (vardas ir pavardė)
____________ (parašas)	______________________ (vardas ir pavardė)
____________ (parašas)	______________________ (vardas ir pavardė)
____________ (parašas)	______________________ (vardas ir pavardė)
Komisijos sekretorius (-ė)	____________ (parašas)	______________________ (vardas ir pavardė)

___________________

Pakeitimai:

1.

Lietuvos Respublikos teisingumo ministerija, Įsakymas

Nr. 1R-203, 2005-06-29, Žin., 2005, Nr. 82-3032 (2005-07-05), i. k. 1052270ISAK001R-203

Dėl teisingumo ministro 2004 m. gegužės 19 d. įsakymo Nr. 1R-124 "Dėl Kandidatų į notarus (asesorių) viešo konkurso nuostatų patvirtinimo" pakeitimo

2.

Lietuvos Respublikos teisingumo ministerija, Įsakymas

Nr. 1R-279, 2012-11-14, Žin., 2012, Nr. 134-6838 (2012-11-20), i. k. 1122270ISAK001R-279

Dėl teisingumo ministro 2004 m. gegužės 19 d. įsakymo Nr. 1R-124 "Dėl Kandidatų į notarus (asesorių) viešo konkurso nuostatų patvirtinimo" pakeitimo

3.

Lietuvos Respublikos teisingumo ministerija, Įsakymas

Nr. 1R-352, 2015-12-23, paskelbta TAR 2015-12-23, i. k. 2015-20382

Dėl teisingumo ministro 2004 m. gegužės 19 d. įsakymo Nr. 1R-124 „Dėl Kandidatų į notarus (asesorių) viešo konkurso nuostatų patvirtinimo“ pakeitimo

4.

Lietuvos Respublikos teisingumo ministerija, Įsakymas

Nr. 1R-297, 2021-09-14, paskelbta TAR 2021-09-15, i. k. 2021-19406

Dėl teisingumo ministro 2004 m. gegužės 19 d. įsakymo Nr. 1R-124 „Dėl Kandidatų į notarus (asesorių) viešo konkurso nuostatų patvirtinimo“ pakeitimo

5.

Lietuvos Respublikos teisingumo ministerija, Įsakymas

Nr. 1R-310, 2021-09-16, paskelbta TAR 2021-09-16, i. k. 2021-19529

Dėl techninės klaidos ištaisymo teisingumo ministro 2021 m. rugsėjo 14 d. įsakyme Nr. 1R-297 „Dėl teisingumo ministro 2004 m. gegužės 19 d. įsakymo Nr. 1R-124 „Dėl Kandidatų į notarus (asesorių) viešo konkurso nuostatų patvirtinimo“ pakeitimo“

6.

Lietuvos Respublikos teisingumo ministerija, Įsakymas

Nr. 1R-60, 2025-02-28, paskelbta TAR 2025-02-28, i. k. 2025-03449

Dėl teisingumo ministro 2004 m. gegužės 19 d. įsakymo Nr. 1R-124 „Dėl Kandidatų į notarus (asesorių) viešo konkurso nuostatų patvirtinimo“ pakeitimo